
Република Србија
УСТАВНИ СУД
Број: Уж-4528/2013
____2016. године 
Б е о г р а д


	Уставни суд, Велико веће, у саставу: председник Суда Весна Илић Прелић, председник Већа, и судије др Драгиша Б. Слијепчевић, др Марија Драшкић, др Агнеш Картаг Одри, Предраг Ћетковић, Сабахудин Тахировић, др Драган Стојановић и мр Милан Марковић, чланови Већа, у поступку по уставној жалби М. Ђ. из Београда, на основу члана 167. став 4. у вези члана 170. Устава Републике Србије, на седници Већа одржаној 23. децембра 2015. године, донео је

О Д Л У К У

            	Усваја се уставна жалба М. Ђ. и утврђује да je решењем Вишег суда у Београду – Посебно одељење Кв.По1. 368/12 од 10. маја 2013. године и решењем Апелационог суда у Београду – Посебно одељење Кж2.По1. 199/13 од 24. маја 2013. године подносиоцу уставне жалбе повређено право на ограничено трајање притвора, зајемчено одредбама члана 31. ст. 2. и 3. Устава Републике Србије.

О б р а з л о ж е њ е

	1. М. Ђ. из Београда поднео је Уставном суду, 10. јуна 2013. године, преко пуномоћника З. М. А, адвоката из Београда, уставну жалбу против решења Вишег суда у Београду – Посебно одељење Кв.По1. 368/12 од 10. маја 2013. године и решења Апелационог суда у Београду – Посебно одељење Кж2.По1. 199/13 од 24. маја 2013. године, због повреде права на слободу и безбедност, права на ограничено трајање притвора, права на правично суђење и права на једнаку заштиту права, зајемчених одредбама члана 27. став 1, члана 31. ст. 2. и 3, члана 32. став 1. и члана 36. став 1. Устава Републике Србије. 

	2. Уставни суд је, на седници одржаној 3. октобра 2013. године, донео Одлуку Уж-3231/2013 којом је усвојио уставну жалбу М. М. и утврдио да је решењима Апелационог суда у Београду - Посебно одељење Кр.По1. 5/13 од 7. марта 2013. године и Кж2.По1. 122/13 од 25. марта 2013. године подносиоцу уставне жалбе повређено право на ограничено трајање притвора, зајемчено одредбом члана 31. став 1. Устава, а која су претходила доношењу овде оспорених решења о продужењу притвора.
	Уставни суд је из садржине уставне жалбе М. Ђ. и на основу увида у приложене доказе, утврдио да је он био у битно сличној чињеничној и правној ситуацији као и подносилац уставне жалбе у предмету Уж-3231/2013.
	Полазећи од наведеног, Уставни суд је оценио да је оспореним решењима Вишег суда у Београду – Посебно одељење Кв.По1. 368/12 од 10. маја 2013. године и Апелационог суда у Београду – Посебно одељење Кж2.По1. 199/13 од 24. маја 2013. године, подносиоцу уставне жалбе повређено право на ограничено трајање притвора, зајемчено одредбама члана 31. ст. 2. и 3. Устава.
	Оваква одлука је утемељена на разлозима датим у образложењу Одлуке Уставног суда Уж-3231/2013 од 3. октобра 2013. године, која је објављена на интернет страници Уставног суда (www.ustavni.sud.rs).	
	На основу изложеног и одредбе члана 89. став 1. Закона о Уставном суду („Службени гласник РС”, бр. 109/07, 99/11, 18/13-Одлука УС, 40/15-др.закон и 103/15), Уставни суд је уставну жалбу усвојио и утврдио да је подносиоцу повређено право на ограничено трајање притвора из члана 31. ст. 2. и 3. Устава. 

	3. Следом изнетог, Уставни суд је, на основу одредаба члана 42б став 1. тачка 1) и члана 45. тачка 9) Закона о Уставном суду, донео Одлуку као у изреци.


ПРЕДСЕДНИК ВЕЋА
Весна Илић Прелић, с.р.


За тачност отправка:

